b'\n_START_ARTICLE_\n\xc4\x8cutilni receptor\n_START_PARAGRAPH_\n\xc4\x8cutilni ali senzori\xc4\x8dni receptor je struktura v \xc5\xbeiv\xc4\x8dnem sistemu, ki prepozna dra\xc5\xbeljaj iz okolice ali znotraj organizma in ga pretvori v elektrokemi\xc4\x8dni potencial. Ta se nato v obliki akcijskih potencialov prenese do efektorskih celic ali ustreznih centrov v osrednjem \xc5\xbeiv\xc4\x8devju._NEWLINE_Po zgradbi so lahko receptorji vzdra\xc5\xbeni deli celi\xc4\x8dne membrane ali posamezne \xc4\x8dutilne celice, povezane z nevroni. Skupina takih celic s pripadajo\xc4\x8dimi podpornimi celicami je \xc4\x8dutilni organ, pogosto pa so \xc4\x8dutilni receptorji tudi samostojni. Po na\xc4\x8dinu pretvorbe dra\xc5\xbeljaja lo\xc4\x8dimo primarne in sekundarne \xc4\x8dutilne celice; ob prisotnosti dra\xc5\xbeljaja pride v vzdra\xc5\xbenem delu receptorske celice do depolarizacije, ki je posledica odpiranja kanal\xc4\x8dkov v membrani in toka pozitivno nabitih ionov v notranjost celice. To je senzori\xc4\x8dni potencial, ki pri primarnih senzori\xc4\x8dnih celicah povzro\xc4\x8di nastajanje akcijskih potencialov na bazi aksona (na aksonskem sto\xc5\xbecu), pri sekundarnih pa samo spro\xc5\xa1\xc4\x8danje \xc5\xbeiv\xc4\x8dnih prena\xc5\xa1alcev in posledi\xc4\x8dno vzdra\xc5\xbeenje povezanega nevrona. Meja, ob kateri pride do tvorbe akcijskih potencialov, je vzdra\xc5\xbeni prag.'